  Анжелика Тихонова корреспондент Удмуртиысь дышетскисьёсты но шор ёзо ӧнер дышетсконниосын тодон-валан люкасьёсты «Большая перемена» огъяросси вожвылъяськонэ пыриськыны ӧтё. Конкурс куартолэзь пумозь кыстӥськоз. Со сярысь элькун тӧролэн но кивалтэтлэн пресс-службазы ивортӥз. Туэ вожвылъяськонэ бадӟым классъёсын дышетскисьёс но студентъёс сяна, 5-7 классын дышетскисьёс но пыриськыны быгато Конкурс 12 ӧръя ортче: тодос но технологиос («Создавай будущее!»), творчество («Твори!»), журналистика но выль медиа («Расскажи о главном!»), волонтёр луон («Делай добро!»), историез тодын возён («Помни!»), урбанистика («Меняй мир вокруг!»), дуннеез котыръян но туризм («Познавай Россию!»), таза улон («Будь здоров!»), экология («Сохраняй природу!»), дышетон технологиосты азинтон («Открывай новое!»), патриотизм но кунэз утён («Служи Отечеству!»), ужбергатон («Предпринимай!»). Вожвылъяськонэ пыриськон понна  куриськон келяно. Конкурсын вормисьёс бадӟым кузьымъёс басьтозы. 10-тӥ классын 300 дышетскисьёсты но шор ёзо ӧнер дышетсконниосысь 150 студентъёсты 1 миллион манетэн пусъёзы, 8-9 классын 300 дышетскисьёсты но 1-2 курсъёсын тодон-валан люкась 150 пиналъёсты – 200 сюрс манетэн. Нош 5-7 классын дышетскисьёс пӧлын вормисьёсты «Большая перемена» поездэн Москваысен Владивостокозь но берен нуллозы. Со сяна, конкурсын вормисьёслы вылӥ дышетсконние пырыкузы портфолиозы вӧзы ватсаса баллъёс сётозы Бадӟым классъёсын дышетскисьёслэн визьнодасьёссы быдэн 150 манет басьтозы, 5-7 классъёсын дышетскисьёслэн – быдэн 100 сюрс манет. 30 устоосыз школаос но ватсаса тодон-валан сётон ужъюртъёс но 20 шор ёзо ӧнер дышетсконниос быдэн 2 миллион манет утозы. Конкурслэн финалэз «Артек» лагерьын ортчоз. Вожвылъяськон пиналъёслы школа программалы тупасьтэм но тодметъёсъя олимпиадае пырисьтэм быгатонлыкъёссэс усьтыны но азинтыны юрттон понна радъяське. Тодэ вайытом, кылем арын «Большая перемена» огъяросси вожвылъяськонын Удмуртиысь ньыль дышетскисьёс вормизы.  Тегъёс: Дышетон нылпиос Удмуртия Россия вожвылъяськон  